Title: พระราชกฤษฎีกาเปลี่ยนแปลงเขตอำนาจศาลแขวงอุดรธานี พ.ศ. 2543

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงอุดรธานี
พ.ศ. ๒๕๔๓[๑]

ภูมิพลอดุลยเดช ป.ร.
ให้ไว้ ณ วันที่ ๒๗
พฤษภาคม พ.ศ. ๒๕๔๓
เป็นปีที่ ๕๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า 

โดยที่เป็นการสมควรเปลี่ยนแปลงเขตอำนาจศาลแขวงอุดรธานี

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตอำนาจศาลแขวงอุดรธานี พ.ศ. ๒๕๔๓

มาตรา ๒ 
พระราชกฤษฎีกานี้ให้ใช้บังคับตั้งแต่วันที่ ๑ มิถุนายน พ.ศ. ๒๕๔๓ เป็นต้นไป

มาตรา ๓ 
ให้ศาลแขวงอุดรธานีในจังหวัดอุดรธานี ซึ่งมีเขตอำนาจในอำเภอเมืองอุดรธานี
อำเภอกุดจับ อำเภอกุมภวาปี อำเภอนากลาง อำเภอโนนสะอาด อำเภอโนนสัง อำเภอบ้านดุง
อำเภอบ้านผือ อำเภอเพ็ญ อำเภอวังสามหมอ อำเภอศรีธาตุ อำเภอศรีบุญเรือง
อำเภอหนองบัวลำภู อำเภอหนองวัวซอ และอำเภอหนองหาน มีเขตอำนาจในอำเภอทุกอำเภอ

มาตรา ๔ 
บรรดาคดีในเขตอำนาจของศาลจังหวัดหนองบัวลำภูที่ค้างพิจารณาอยู่ในศาลแขวงอุดรธานีในวันเปิดทำการศาลจังหวัดหนองบัวลำภู
ซึ่งจัดตั้งขึ้นตามกฎหมายว่าด้วยการจัดตั้งศาลจังหวัดหนองบัวลำภู
ให้คงพิจารณาพิพากษาในศาลแขวงอุดรธานี

มาตรา ๕ 
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้

ผู้รับสนองพระบรมราชโองการ
ชวน  หลีกภัย
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งศาลจังหวัดหนองบัวลำภูขึ้นตามพระราชบัญญัติจัดตั้งศาลจังหวัดหนองบัวลำภู
พ.ศ. ๒๕๓๗ โดยมีเขตตลอดท้องที่จังหวัดหนองบัวลำภู และจะเปิดทำการในวันที่ ๑
มิถุนายน พ.ศ. ๒๕๔๓ แต่พระราชกฤษฎีกาเปลี่ยนแปลงเขตอำนาจศาลแขวงขอนแก่น
ศาลแขวงชลบุรี ศาลแขวงนครราชสีมา ศาลแขวงพระนครศรีอยุธยา ศาลแขวงลพบุรี
ศาลแขวงสุรินทร์ ศาลแขวงอุดรธานี และศาลแขวงอุบลราชธานี พ.ศ. ๒๕๓๒
ได้กำหนดให้ศาลแขวงอุดรธานีมีเขตอำนาจในอำเภอเมืองหนองบัวลำภู อำเภอนากลาง
อำเภอโนนสัง อำเภอศรีบุญเรือง
ซึ่งอยู่ในเขตอำนาจศาลจังหวัดหนองบัวลำภูที่ตั้งขึ้นใหม่ด้วย
จึงทำให้ศาลทั้งสองมีเขตอำนาจซ้อนกัน ดังนั้น
เพื่อมิให้เกิดความสับสนและเพื่ออำนวยความสะดวกแก่ประชาชนและเจ้าหน้าที่ที่เกี่ยวข้อง
สมควรเปลี่ยนแปลงเขตอำเภอศาลแขวงอุดรธานี
ไม่ให้ซ้อนกับเขตอำนาจศาลจังหวัดหนองบัวลำภู
ประกอบกับโดยที่อำเภอนายูงและอำเภอน้ำโสมไม่อยู่ในเขตอำนาจศาลแขวงอุดรธานี
ทำให้ประชาชนในอำเภอดังกล่าว
ซึ่งถูกกล่าวหาว่ากระทำความผิดอาญาที่มีอัตราโทษอย่างสูงตามที่กฎหมายกำหนดไว้ให้จำคุกไม่เกินสามปี
หรือปรับไม่เกินหกหมื่นบาท หรือทั้งจำทั้งปรับ
ต้องอยู่ในเขตอำนาจการพิจารณาของศาลจังหวัดอุดรธานี
ส่งผลให้ประชาชนผู้มีอรรถคดีดังกล่าวได้รับการปฏิบัติไม่เท่าเทียมกับประชาชนในอำเภออื่น
ๆ ที่อยู่ในเขตอำนาจศาลแขวงอุดรธานี ทั้งในปัจจุบันการคมนาคมมีความสะดวกรวดเร็วขึ้น
สมควรให้ศาลแขวงอุดรธานีมีเขตอำนาจครอบคลุมถึงอำเภอนายูงและอำเภอน้ำโสมด้วย
นอกจากนี้
ได้มีการเปลี่ยนแปลงเขตการปกครองท้องที่ของอำเภอที่อยู่ในเขตอำนาจศาลแขวงอุดรธานี
อันอาจทำให้ประชาชนเกิดความสับสนในเขตอำนาจศาล สมควรแก้ไขการกำหนดเขตอำนาจศาลดังกล่าว  จึงจำเป็นต้องตราพระราชกฤษฎีกานี้

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑]
ราชกิจจานุเบกษา เล่ม ๑๑๗/ตอนที่ ๔๙ ก/หน้า ๑๑/๓๑ พฤษภาคม ๒๕๔๓